
Debreceni élet külföldi hallgatóként: Akkulturáció, adaptáció és mentális jóllét a Debreceni Egyetem nemzetközi diákjai körében

A kutatás témája a Debrecenben tanuló külföldi diákok élethelyzete, különösen kiélezve az őket érő társas és kultúrális hatásokra. A kutatás során először bemutatásra kerülnek a külföldi hallgatók akkulturációjával és adaptációjával kapcsolatos korábbi szakirodalmak és vizsgálatok, melyekből kiindulva egy munkamodellt állítunk fel. 
Ez a munkamodell a nemzetközi hallgatók kultúrális adaptációját meghatározó tényezők, az akkulturációs stratégiáik, az adaptációjuk sikeressége és a mentális jóllétük közötti kapcsolatokat hivatott feltérképezni. A munkamodellbe a korábbi vizsgálatokból származó elemeken kívül saját konstruktumokat is illesztünk, melyek a külföldi diákok fogadókörnyezettel (Magyarország, magyar emberek, Debrecen, Debreceni Egyetem) kapcsolatos értékítéleteivel foglalkoznak. 
A vizsgálat során a munkamodellünkben felvázolt összefüggéseket 198 Debreceni Egyetemen tanuló külföldi hallgatóból álló mintán igyekszünk igazolni. Az eredmények amellett, hogy számos korábbi vizsgálatok által talált összefüggést megerősítenek, rámutatnak a külföldi hallgatók fogadókörnyezettel kapcsolatos érzéseinek fontosságára. 
Kutatásunkba továbbá egy nyitott kérdést is bevonunk, mellyel felmérjük, milyen általuk megnevezett konkrét problémákkal küzdenek a debreceni külföldi hallgatók, és miben látják ezen problémák megoldását. Ezen nyitott kérdésünkre kapott válaszok olyan problémákra világítanak rá, melyekre a kutatás kezdetekor nem volt még rálátásunk, ezáltal új utak is megnyílnak számunkra a nemzetközi hallgatók helyzetének vizsgálatában, a jövőre nézve.



